36 L-Għajn il-Kbira — Festa 2009 Lill-Iliustrissimu u Reverendissimu Monsinjur Lawrenz Xerri, Kanoniku tal-Kapitlu Katidrali t'Għawdex Għaddew ħamsin sena mill-jum sabiħ ta' 12 t'April 1959, jum li jibqa' għal dejjem fil-memorja tiegħek, meta l-mibki Mons. Ġużeppi Pace, Isqof t'Għawdex, fil-Katidral qiegħed idejh fuq ir-ras tiegħek u ordnak presbiteru tal-Knisja Mqaddsa. Fl-istess okkażjoni ġew ordnati flimkien miegħek sitt saċerdoti oħra fosthom Dun Mikiel Attard, Dun Frankie Mercieca u Dun Mikiel Camilleri li daħlu fl-eternità. M'għaddiex ħafna żmien wara l-ordinazzjoni saċerdotali tiegħek, meta l-Isqof Pace ħatrek bħala rettur tal- Knisja ta' Kemmuna, fejn inti b'impenn ta' żagħżugħ u mhux mingħajr sagrifiċċji personali tiegħek ħadt ħsieb il-merħla żgħira li kienet tgħix f'dik il-gżira. Fl-1963 inti ġejt magħżul bħala suċċessur immedjat tiegħi biex trieġi l-parroċċa tal-Qalb Imqaddsa ta' Ġesu, fil-Fontana, parroċċa tant għażiża kemm għalik kif ukoll għalija. L-uffiċċju ta' kappillan huwa uffiċċju pastorali ta' responsabbiltà, li inti dħalt għalih b'kuraġġ u determinazzjoni. Matul is-sitt snin li fih kont trieġi l-parroċċa, mill-1963 sal-1969, inti sirt taf il-problemi soċjali u morali tal-merħla afdata f'idejk, għaraft ukoll il-ġenerożità u l-qalb kbira tal-parroċċani. Bil-kooperazzjoni sħiħa tagħhom, irnexxielek tkabbar il-knisja, billi ħadt ħsieb il-bini tal-kappelluni, u żejjintha wkoll b'ħafna opri ġodda. Fuq kollox inti kellek għal qalbek il-ġid spiritwali tal-komunità parrokkjali, u tajt attenzjoni speċjali lit-tfal, lill-morda, lill-anzjani, lill-foqra u lil dawk li rrikorrew għandek bil-problemi tagħhom. Inti saħħaħt l-għaqdiet tal-appostolat tal-lajċi, tal-Azzjoni Kattolika u tal-Legjun ta' Marija li kien hemm fil-Fontana. Fit-tagħlim tal-katekiżmu u fil-priedki tiegħek int għamilt ħiltek biex il-Kelma ta' Alla tasal fejn għandha tasal, u tħalli l-frott. Meta ġejt promoss għal kanoniku tal-Knisja Katidrali, inti tajt minn qalbek is-sehem tiegħek, sabiex is-servizz liturġiku f'din il-knisja ewlenija tad-djoċesi tagħna jsir kif jixraq lill-Maestà Divina u jkun ta' edifikazzjoni għall-Poplu ta' Alla. Dawk kollha, li b'xi mod jew ieħor, matul il-50 sena ta' saċerdozju tiegħek kont għamiltilhom xi ġid fil-ħajja tagħhom tar-ruħ jew tal-ġisem, illum iroddulek ħajr u jitolbu lill-Mulej jimliek bil-barka tiegħu u jagħtik għomor twil biex tkompli taħdem għas-Saltna tiegħu. f Nikol Ġ. Cauchi Isqof Emeritu t'Għawdex Waqt il-quddiesa ta' Radd-il Ħajr li iċċelebra fil-Parroċċa tal-Fontana nhar il-Ħadd 31 ta' Mejju 2009.